Sterftes by hospitaal: Een spring van dak, ander hang | Netwerk24
Deur Christiaan du Plessis 08 September 2018 15:48
Twee pasiënte van Paarl-hospitaal in die Wes-Kaap het hulself die naweek om die lewe gebring.
'n 43-jarige man is dood nadat hy Saterdagoggend van die sesde verdieping van die hospitaal gespring het, het die polisie bevestig.
Die man van Paarl-Oos het op die dak van die tweede verdieping van die hospitaal beland. 'n Geregtelike nadoodse ondersoek word gedoen.
Nog 'n man is dood nadat hy homself Vrydagaand in die hospitaal opgehang het.
Leensie Lötter, 'n woordvoerder van die departement van gesondheid in die Wes-Kaap, het by navraag gesê dr. Nomafrench Mbombo, Wes-Kaapse LUR van gesondheid, weet van albei voorvalle. Die LUR het reeds onderneem om die gesinne van die twee mans te besoek.
Die departement sal later Saterdagmiddag 'n volledige verklaring oor die twee mans se dood uitreik.
'n Man is verlede jaar dood nadat hy ook by die sesde verdieping van die hospitaal uitgespring het. Fortuin Fransman (50) was in 'n gevorderde stadium van kanker.